b'\n_START_ARTICLE_\nUpor na ladji Bounty\n_START_PARAGRAPH_\nUpor na ladji Bounty je bil eden izmed najbolj znanih ladijskih uporov v \xc4\x8dlove\xc5\xa1ki zgodovini, ki \xc5\xa1e danes, po ve\xc4\x8d kot dvesto letih, buri duhove po vsem svetu. Do upora je pri\xc5\xa1lo 28. aprila 1789 na ladji britanske kraljeve mornarice HMS Bounty, ki ji je poveljeval kapitan William Bligh. Njegova naloga je bila, da na Tahitiju nabere sadike kruhovca in jih pripelje v britansko Zahodno Indijo.  Vodja upora je bil prvi \xc4\x8dastnik Fletcher Christian, ki se \xc5\xbee od samega za\xc4\x8detka s kapitanom ni dobro razumel, \xc4\x8deprav ga je ta osebno predlagal za prvega \xc4\x8dastnika. Zakaj je pri\xc5\xa1lo do upora, \xc5\xa1e danes ni povsem pojasnjeno. Po vsej verjetnosti je \xc5\xa1lo za \xc5\xa1tevilne nesporazume med prvim \xc4\x8dastnikom in kapitanom, ki so se kopi\xc4\x8dili med potovanjem, medsebojni odnosi pa so se \xc5\xa1e dodatno poslab\xc5\xa1ali zaradi nizke morale posadke, ki se je med petmese\xc4\x8dnim bivanjem na Tahitiju odvadila trde mornari\xc5\xa1ke discipline in kapitanovih muh.\n_START_SECTION_\nLadja Bounty\n_START_PARAGRAPH_\nLadja Bounty je bila zgrajena leta 1784 v Blaydovi ladjedelnici blizu mesta Hull kot Bathija. Sprva so ladjo uporabljali za prevoz premoga, dokler jo 26. maja 1787 za svoje potrebe ni kupila britanska kraljeva mornarica. Ta je ladjo predelala in jo preimenovala v HMS Bounty._NEWLINE_Edina poveljnika ladje sta bila William Bligh in upornik Fletcher Christian. Bligh je prevzel poveljstvo nad ladjo 16. avgusta 1787 pri svojih 33 letih. Pred tem je slu\xc5\xbeil na ladji HMS Resolution, ki ji je poveljeval slavni kapitan in raziskovalec James Cook, na svojem tretjem in zadnjem potovanju ( 1776-1779). Leta 1787 je admiraliteta britanske kraljeve mornarice ladji Bounty namenila prvo in edino nalogo.\n_START_SECTION_\nOdprava\n_START_PARAGRAPH_\nNaloga odprave je bila, da odpluje na otok Tahiti, tam nalo\xc5\xbei sadike kruhovca in jih pripelje v takratno britansko Zahodno Indijo. Tam bi sadike prevzeli britanski botaniki jih nato zasadili in razmno\xc5\xbeili, iz sade\xc5\xbeev kruhovca pa bi nato v nekaj letih nahranili vedno bolj rasto\xc4\x8de indijsko prebivalstvo. Odpravo je predlagal sam botanik sir Joseph Banks, ki je Bligha tudi osebno predlagal za kapitana ladje, saj sta se poznala \xc5\xa1e od cokkovih odprav._NEWLINE_Junija 1787 se je odprava v Deptfordu po kratki predelavi ladje in oskrbi z \xc5\xbeivili in vodo, odpravila proti rtu Horn, ki pa ga zardi slabega vremena ni morala obpluti. Zato se je Bligh odlo\xc4\x8dil, da bo do Tahitija pri\xc5\xa1el mimo rta Dobrega upanja in nato plul skozi Indijski ocean. Med potjo je Blight odstavil prvega \xc4\x8dastnika Johna Fryera in ga zamenjal z Fletcherjem Christianom. Ta zamenjava je povzro\xc4\x8dila nesporazum med Blighom in Fryeerem, vendar o\xc4\x8ditno ne tako globok, saj je Fryer med uporom ostal lojalen Blighu._NEWLINE_26. Oktobra 1788 je ladja kon\xc4\x8dno prispela na Tahiti._NEWLINE_Odprava je nato na Tahitiju pre\xc5\xbeivela pet mesecev. V tem \xc4\x8dasu je posadka zbrala 1015 sadik kruhovca. Ker je bilo posadki med zbiranjem sadik dovoljeno bivanje na kopnem, je pri\xc5\xa1lo do zbli\xc5\xbeevanja z doma\xc4\x8dini, kar je imelo zelo negativne posledice na mornarje. Nekateri mornarji, med njimi je bil tudi Fletcher Christian, so se poro\xc4\x8dili z doma\xc4\x8dinkami. Problemi so se za\xc4\x8deli pojavljati tudi drugje, zaradi lagodnega in brezskrbnega \xc5\xbeivljenja na otoku je za\xc4\x8dela disciplina med mornarji popu\xc5\xa1\xc4\x8dati, kar je privedlo do nesporazumov med nadrejenimi in mornarji. Trije mornarji so celo dezertirali, vendar so bili pozneje ujeti (Millwald, Muspratt in Churchill). Kazen za dezerterstvo je bila smrt z obe\xc5\xa1enjem. Vendar pa do izreka te kazni ni pri\xc5\xa1lo, saj je bil Bligh takrat izredno milosten in je dezerterje ukazal le prebi\xc4\x8dati. Kasneje so se ti mornarji pridru\xc5\xbeili upornikom.\n_START_SECTION_\nUpor\n_START_PARAGRAPH_\nPo petih mesecih na Tahitiju se je ladja 4. aprila 1789 na veliko razo\xc4\x8daranje posadke odpravila proti Zahodni Indiji. Kakih 1.300\xc2\xa0km zahodno od Tahitija, blizu otoka Tonga pa je na ladji nenadoma pri\xc5\xa1lo do upora. Osemindvajsetega aprila 1789 zjutraj je Fletcher Christian in \xc5\xa1e nekaj drugih upornikov vdrlo v kabino kapitan ladje William Bligha in ga zbudilo z bajonetom na vratu. Kapitan se spomni, da je sli\xc5\xa1al ukaz: >>Dr\xc5\xbeite jezik za zobmi gospod, ali pa boste v hipu mrtvi.<< Roke so mu zvezali in ga v spalni srajci odpeljali na krov. V o\xc4\x8deh Fletcherja Christiana, kapitanovega 24-letnega namestnika, je >>\xc5\xbearel bes<<, je zapisal kapitan na sojenju upornikov. Bligh je rotil Christiana, \xc4\x8dastnika, ki ga je sam izbral za potovanje:>>Moje otroke si zibal na kolenih<<. >>Prepozno je ,<< je odvrnil Christian. >>Zadnjih \xc5\xa1tirinajst dni prestajam pekel in ne zdr\xc5\xbeim ve\xc4\x8d.<< Nato so Bligha in njemu nekaj zvestih mo\xc5\xbe spustili v morje. Tem se je pridru\xc5\xbeilo \xc5\xa1e nekaj mo\xc5\xbe, ki niso bili na strani upornikov, saj so vedeli, da \xc4\x8de ostanejo na ladji, avtomati\xc4\x8dno postanejo uporniki. Ker v \xc4\x8dolnu ni bilo dovolj prostora za vse, so nekateri morala ostati na ladji in so jih uporniki kasneje izkrcali na Tahitiju. Tem so pozneje sodili jih spoznali za krive, po sojenju pa so jih pomilostili. Ko sta se plovili lo\xc4\x8dili, je 25 upornikov na ladji zmagoslavno vzkliknilo:>>Hura za Otaheite (Tahiti)!<<, je zapisal kapitan v svoj dnevnik._NEWLINE_Prvo dejanje upornikov je bilo, da so odvrgli v morje ves tovor rastlin kruhovca. Nato so Flecherja razglasili za vodjo in raztrgali nekaj jader, da so si se\xc5\xa1ili enake platnene uniforme kot znak enakopravnosti. Potem so obrnili ladjo in zapluli nazaj proti Tahitiju.\n_START_SECTION_\nPomorski \xc4\x8dude\xc5\xbe\n_START_PARAGRAPH_\nBligh in \xc5\xa1e osemnajst drugih mornarjev je v majhnem re\xc5\xa1ilnem \xc4\x8dolnu ostalo prepu\xc5\xa1\xc4\x8denih na milost in nemilost oceanu. \xc4\x8coln je dal Bligh najprej usmeriti proti otoku Tofua, kjer so zaradi sovra\xc5\xbenih oto\xc4\x8danov za las u\xc5\xa1li smrti. Nato se je usmeril proti najbli\xc5\xbeji evropski naselbini, Timorju, otoku v Nizozemski vzhodni Indiji. Plovba je bila izredno te\xc5\xbeavna; \xc5\xbeiveli so od nekaj \xc5\xa1truc kruha, surovih rib ter tu in tam od ka\xc5\xa1ne morske ptice. Poleg tega pa so morali nenehno \xc4\x8drpati vodo iz \xc4\x8dolna, ki je pu\xc5\xa1\xc4\x8dal. Siloviti tropski nalivi so jim zagotavljali pitno vodo, hkrati pa so ti odre\xc5\xa1ilni nalivi prina\xc5\xa1ali tudi strahovit mraz._NEWLINE_Blighu se je posre\xc4\x8dilo, da je brez pomorske karte preplul zahrbtne \xc4\x8deri v prelivu Endeavour ter ta dogodek zapisal v zgodovino kot najve\xc4\x8dji dose\xc5\xbeek pri navigaciji in pre\xc5\xbeivetju. Sedem tednov po uporu, 14. junija 1789, je \xc4\x8doln pristal v Kupangu na Timorju. Ob vrnitvi v Anglijo so Bligha slavili upor in tudi obsojali, ve\xc4\x8d ugibanj pa je bilo v zvezi s \xc4\x8dastnikom Fletcherjem Christianom , osebo z uglednimi zvezami. Kapitan je trdil, da je bil vzrok za upor brezskrbno \xc5\xbeivljenje na Tahitiju in \xc5\xbeenske. Kapitana so na sojenju oprostili ter mu namenili \xc5\xa1e eno plovbo po kruhovce.\n_START_SECTION_\nIskanje upornikov in sojenje\n_START_PARAGRAPH_\nMed sodnim procesom se je se je proti Tahitiju odpravila ladja, ki naj bi poiskala upornike. \xc5\xa0tirinajst so jih hitro na\xc5\xa1li, saj so se skrivali na Tahitiju. Ostali pa so izginili neznano kam. Tiste, ki so na\xc5\xa1li, so gole in vklenjene v verige vrgli za dva meseca v temno podpalubje. Ko je ladja na poti v Veliko Britanijo zadela ob \xc4\x8deri, so se \xc5\xa1tirje zaporniki utopili. Preostali, ki so pre\xc5\xbeiveli brodolom in stradanje, so se morali zagovarjati pred voja\xc5\xa1kim sodi\xc5\xa1\xc4\x8dem na ladji Duke v pristani\xc5\xa1\xc4\x8du Portsmouth. Samo dva sta imela odvetnika, drugi pa so se morali znajti sami.  Drugi so imeli tudi to sre\xc4\x8do, da so izhajali iz mo\xc4\x8dnih dru\xc5\xbein kot je bil npr. James Heywood. Po sodnem procesu so obesili le tri domnevne upornike, eden je bil star 17 let in je spal, ko so uporniki zajeli ladjo._NEWLINE_Zaradi strogih voja\xc5\xa1kih predpisov nih\xc4\x8de ni smel zapisovati dogodkov in pri\xc4\x8devanj, ki so se odvijala na sojenju. Prav zaradi tega si je javnost toliko bolj \xc5\xbeelela izvedeti resnice o uporu. Velik vpliv na mno\xc5\xbeice je imel brat Flecherja Christiana, ugleden pravnik na Cambridgeu, ki je zagovarjal ravnanje upornikov in svojega brata ter obsojal tiranijo kapitana Bligha. Edwar Christian je uprizoril nekak\xc5\xa1no vzporedno sojenje, na katerem je ve\xc4\x8d o\xc4\x8dividcev dogajanja na ladji Bounty pri\xc4\x8dalo pred poroto. Ta je na koncu procesa ugotovila, da je Bligh prekora\xc4\x8dil sprejete meje poveljevanja.\n_START_SECTION_\nZakaj je pri\xc5\xa1lo do upora\n_START_PARAGRAPH_\nBligh je bil skromne izobrazbe, doma je bil iz Cornwalla in je v mornarico vstopil \xc5\xbee pri 16 letih kot navaden mornar. Ni se znal uglajeno vesti, \xc5\xa1e huj\xc5\xa1e pa so bile njegove \xc5\xbealjivke. Njegov zna\xc4\x8daj je bil klju\xc4\x8den pri razdoru s prvim \xc4\x8dastnikom. V treh tednih po odhodu s Tahitija je bil Flatcher Christian nenehna tar\xc4\x8da Blighovih nadiranj. Christian pa je bil po zna\xc4\x8daju ob\xc4\x8dutljiv \xc4\x8dlovek in o\xc4\x8ditno ni ve\xc4\x8d prenesel Blighove jeze. Nekaj pri\xc4\x8d je izjavilo, da je ob vsaki napaki Bligh svojo jezo zlil na Christiana. Med slabo premi\xc5\xa1ljenim pristankom na otoku Aitutakai iz Cookovih otokov je Christianova izvidni\xc5\xa1ka skupina komaj u\xc5\xa1la pred napadom domorodcev. Ob vrnitvi na ladjo se je kapitan zadrl nanj: >>Bog naj prekolne va\xc5\xa1o kri, zakaj niste streljali?<<. Bligh je o\xc4\x8ditno pozabil, da je pred odhodom na kopno mo\xc5\xbeem ukazal, naj ne uporabijo oro\xc5\xbeja, da ne bi izzvali spopada. Bligh se je med nadaljevanjem poti \xc5\xa1e naprej zna\xc5\xa1al na prvim \xc4\x8dastnikom. Ve\xc4\x8der pred uporom so ga sli\xc5\xa1ali Christiana imenovati >>strahopetna kanalja<< in >>la\xc5\xbenivi tat<<, ker je vzel kokosove orehe, ki mu niso bil dodeljeni. _NEWLINE_Zapisi v Blighovem dnevniku ka\xc5\xbeejo druga\xc4\x8de. Ta je na sojenju dokazal, da je bil Bligh kljub ostremu jeziku najbolj blag kapitan v celotni britanski mornarici. Njegovo povpre\xc4\x8dje bi\xc4\x8danj je bilo v povpre\xc4\x8dju ni\xc5\xbeje kot na katerikoli drugi britanski vojni ladji v Tihem oceanu v 18. stoletju. Po neki taki kazni je Bligh zapisal:>>Do tega popoldneva sem upal, da bom lahko plovbo opravil, ne da bi kogarkoli kaznoval<<. Med dolgim postankom na Tahitiju je bil milosten do dveh dezerterjev, ki ju je ukazal prebi\xc4\x8dati, \xc4\x8deprav bi ju lahko upravi\xc4\x8deno obesil._NEWLINE_Mnenje Bligha in sodne komisije je bilo, da je Bligh med potovanjem ta ravnal kot \xc4\x8dlovekoljub, ne pa kot surov tiran. Uvedel je sistem treh stra\xc5\xbe, tako da so bili mornarji na dol\xc5\xbenosti po \xc5\xa1tiri ure vsakih 12 ur, namesto po \xc5\xa1tiri ure vsakih 8 ur, in v prehrano posadke je uvedel zelenjavo. To se je pozneje izkazalo za nekoliko ironi\xc4\x8dno, saj mornarji niso hoteli jesti zelja in izvle\xc4\x8dka slada in so se zato kapitanu upirali. Tudi njegov pretiran trud za \xc4\x8disto\xc4\x8do, ki je mejil \xc5\xbee na norost, mornarji niso pretirano odobravali. Uvedel je celo t. i. >>veselo vadbo<<, nekak\xc5\xa1en ve\xc4\x8derni ples, ki ga mornarji niso hoteli izvajati. Zato se je stvar kon\xc4\x8dala z bi\xc4\x8danjem, kar je na ladji povzro\xc4\x8dilo tako nezadovoljstvo, da so si mornarji izmislili svoje plese, da bi se posmehovali kapitanu. Blighova prepoved sadisti\xc4\x8dnega metanja novincev \xc4\x8dez krov ob prvem pre\xc4\x8dkanju ekvatorja je zbudila \xc5\xa1e ve\xc4\x8d jeze, saj je kapitan posegel v tradicionalni krst na morju._NEWLINE_Zagovorniki upornikov so tudi poudarjali kapitanovo zlobo pri uporabi ladijskih zalog. Toda za to ni bil kriv sam, saj naj bi mu admiraliteta zagrozila, da bo vsak primanjkljaj v ladijskih zalogah pla\xc4\x8dal sam._NEWLINE_Razloga, zakaj se je Christian Fletcher, uprl ne bomo nikoli izvedeli. Po vsej verjetnosti je do upora pri\xc5\xa1lo tudi zaradi ljubezni do Tahitijke Maimiti, s katero naj bi se Christian tudi poro\xc4\x8dil. Mnogi, tudi Blight, so \xc5\xbeenske navajali kot glavni vzrok za upor. Po uporu se je skupaj z drugimi mornarji in skupino Tahitijcev odpravil na otok Pitcarin, ker je v sporu umrl nasilne smrti. _NEWLINE_Bligh je imel v \xc5\xbeivljenju ve\xc4\x8d sre\xc4\x8de. Leta 1797 je poveljeval vojni ladji Director v bitki pri Camperdownu in 1801 kot kapitan Glattona sodeloval v bitki pri Kopenhagnu, po kateri ga je zaradi poguma pohvalil sam admiral Horatio Nelson. Istega leta je bil Bligh izvoljen za \xc4\x8dlana Kraljevega dru\xc5\xa1tva.\n_START_SECTION_\nUporniki na Pitcarinu\n_START_PARAGRAPH_\nLeta 1808 so na otoku Pitcairn pristali ameri\xc5\xa1ki lovci na tjulnje. Ti so na svoje veliko presene\xc4\x8denje naleteli na angle\xc5\xa1ko govore\xc4\x8de prebivalce. Oto\xc4\x8dani so pojasnili, da so potomci upornikov z ladje Bounty, in da je med njimi je tudi eden izmed pre\xc5\xbeivelih, John Adams, ki je povedal naslednjo zgodbo._NEWLINE_Po sporu na Tahitiju so se uporniki razdelili v dve skupini. En skupina je ostala na otoku in so jo kasneje prijeli in tudi sodili. Druga skupina, ki so se ji pridru\xc5\xbeili \xc5\xa1e tahitijske \xc5\xbeenske in mo\xc5\xa1ki, pa se je odpravila iskati nenaseljen otok. Ko so na\xc5\xa1li Pitcarin, so ladjo za\xc5\xbegali, da jih ne bi odkrili. Na otoku so zgradili hi\xc5\xa1e in za\xc4\x8deli obdelovati zemljo. V tej majhni in zaprti skupnosti pa so se kmalu za\xc4\x8dele pojavljati te\xc5\xbeave. Eden izmed upornikov se je hotel polastiti \xc5\xbeenske, ki je bila \xc5\xbee oddana. Mornarji so prebi\xc4\x8dali Tahitijce, ki so ugovarjali, ti pa so se nato lo\xc4\x8dili od naselbine in za\xc4\x8deli ubijati iz zasede. V spopadih je bilo ubitih deset ljudi, med njimi tudi Fletcher Christian, eden izmed upornikov pa je umrl zaradi astme. Johna Adamsa so po odkritju, da je \xc5\xa1e vedno \xc5\xbeiv, pomilostili._NEWLINE_Miamiti (Christianova \xc5\xbeena) je z ve\xc4\x8d otroki pre\xc5\xbeivela spor in ostala zvesta Christianovemu spominu. Leta 1841 je britanski pomor\xc5\xa1\xc4\x8dak George Gardner ob obisku otoka opisal Maimiti kot zelo \xc5\xbeivahno \xc5\xbeensko, kljub starosti med 80 in 90 let.'